SAWAD ขยับเพิ่มเป้ากำไร-รายได้-สินเชื่อปีนี้โต 50-60%
SAWAD ขยับเพิ่มเป้ากำไร-รายได้-สินเชื่อปีนี้โต 50-60% ตามพอร์ตลูกหนี้ที่เพิ่มขึ้นจากเป้าหมายเดิม 1 หมื่นล้านบาท เป็น 1.2 หมื่นล้านบาทในสิ้นปีนี้ ปรับแผนการขยายสาขาเพิ่มเป็น 1,600 สาขาจากเดิม 1,400สาขาในสิ้นปีนี้ มีแผนที่จะซื้อมูลหนี้จากสถาบันการเงินจำนวน 1,000 ล้านบาทในช่วงที่เหลือของปีนี้
17 ส.ค. 2558

นางสาวธิดา แก้วบุตตา กรรมการ บริษัท ศรีสวัสดิ์ พาวเวอร์ 1979 จำกัด (มหาชน) หรือ SAWADเปิดเผยว่า บริษัทปรับเพิ่มเป้ากำไรสุทธิรายได้ และสินเชื่อรวมปีนี้เติบโตเป็น 50-60% จากเดิม 20-30% จากปีก่อน ตามพอร์ตลูกหนี้ที่เพิ่มขึ้นจากเป้าหมายเดิม 1 หมื่นล้านบาท เป็น 1.2 หมื่นล้านบาทในสิ้นปีนี้ หลังจากภาวะเศรษฐกิจไทยที่ชะลอตัวส่งผลให้ความต้องการสินเชื่อเพิ่มมากขึ้นและเป็นผลมาจากการขยายสาขาของบริษัทที่เพิ่มขึ้น ซึ่งมีผลต่อการเติบโตของสินเชื่อ
ขณะเดียวกันปรับแผนการขยายสาขาเพิ่มเป็น 1,600 สาขาจากเดิม 1,400สาขาในสิ้นปีนี้ หลังปัจจุบันเปิดสาขาได้แล้ว 1,400 สาขา และตั้งเป้าหมายสิ้นปี 59 จะมีสาขาเพิ่มเป็น 2,000 สาขา ครอบคลุมทุกพื้นที่ชุมชน
สำหรับกำไรสุทธิไตรมาส 3/58 คาดว่าจะสูงกว่าไตรมาส 2/58 อยู่ที่ 291ล้านบาท หลังคาดว่าจะตั้งสำรองลดลง เนื่องจากคุณภาพลูกหนี้ปรับตัวดีขึ้น ประกอบกับการออกหุ้นกู้ที่ผ่านมาจำนวน 2 พันล้านบาท อายุ 3 ปี อัตราดอกเบี้ยดอกเบี้ย 4.1% ทำให้ต้นทุนทางการเงินของบริษัทลดลงต่ำกว่า 7% จากครึ่งปีแรก ซึ่งส่งผลให้ส่วนต่างอัตราดอกเบี้ยสุทธิ (NIM)  ในครึ่งปีหลังมากกว่า 25% ในครึ่งปีแรก
ส่วนหนี้ที่ไม่ก่อให้เกิดรายได้ (NPL) ในปีนี้จะควบคุมไม่ให้เกิน 3-4% จากปัจจุบันอยู่ที่ 3.6% โดยเป็นผลมาจากการติดตามหนี้อย่างใกล้ชิดทำให้การจัดระดับชั้นลูกหนี้ดีขึ้น นอกจากนี้บริษัทมีแผนที่จะซื้อมูลหนี้จากสถาบันการเงินจำนวน 1,000 ล้านบาทในช่วงที่เหลือของปีนี้
โดยปัจจุบันอยู่ขั้นตอนการประกวดราคา โดยมูลหนี้ดังกล่าวเป็นหนี้ที่มีหลักทรัพย์ค้ำประกัน เช่น บ้าน ที่ดิน และ รถยนต์ ซึ่งคาดว่าบริษัทจะทยอยรับรู้รายได้บางส่วนในปี 59
ทั้งนี้ หนี้ก้อนแรกที่จะซื้อมา 200 ล้านบาทนั้น คาดว่าจะปิดกองหนี้นี้ภายใน 2-3 ปี และจะทยอยรับรู้รายได้ใน 2-3 ปีข้างหน้าเช่นเดียวกัน ซึ่งให้ yeild สูงถึง 50% ประกอบกับบริษัทกำลังจะเริ่มธุรกิจใหม่เป็นนายหน้าขายประกัน โดยตอนนี้อยู่ระหว่างรอคปภ.อนุมัติ ซึ่งจะเป็นส่วนหนึ่งในการสร้างกำไรให้กับบริษัทในอนาคต